
Татарстан Республикасында күчмә авыл хуҗалыгы ярминкәләре 23 декабрьгә кадәр дәвам итәчәк. Бу хакта бүген Татарстан Хөкүмәте йортында узган республика киңәшмәсендә ТР Премьер-министры урынбасары – ТР авыл хуҗалыгы һәм азык-төлек министры Марат Әхмәтов хәбәр итте һәм ярминкә чараларына чакырды.

Киңәшмәне видеоконференцэлемтә режимында барлык муниципаль районнар белән Татарстан Республикасы Премьер-министры Алексей Песошин уздырды.

Киңәшмә барышында Марат Әхмәтов хәбәр иткәнчә, бүген кырларда якынча 54 мең га кукуруз, 75 мең гектар көнбагыш, 1,1 мең гектар шикәр чөгендере әле җыелып бетмәгән. Моннан тыш, җирне төп эшкәртү буенча эшләр дәвам итәчәк (180 мең гектар).

ТР авыл хуҗалыгы һәм азык-төлек министры шәһәрләрдә һәм район үзәкләрендә авыл хуҗалыгы ярминкәләре оештыруга һәм уздыруга җентекләбрәк тукталды. Аерым алганда, ул, республикада ярминкәләр ике ай элек башлануын искә төшерде.

“Казандагы 10 төп мәйданчыкка узган елның көзендә тагын чатырлы 7 мәйданчык өстәлде, - дип хәбәр итте Марат Әхмәтов. – Төп мәйданчыклар белән чагыштырганда алар җыйнаграк һәм конструкциясенә карап 15-60 сәүдә итүчене сыйдыра. Бу мәйданчыкларда да шимбә көннәрендә сәүдә итү өчен шул ук тәртипләр саклана".

Чаллыда ярминкәләр һәр атнада 3 мәйданчыкта оештырыла, тагын берсе Яшел Үзән муниципаль районында - “Яңа Тура” технополисы территориясендә урнашкан.

Ярминкәләр башланганчы һәм аларны уздыру барышында продукциянең сыйфаты даими рәвештә ветеринария хезмәте һәм ТР буенча Россия кулланучылар күзәтчелеге идарәсе хезмәткәрләре тарафыннан тикшерелеп тора.

Ярминкәләргә 550 млн сумнан күбрәк бәягә продукция китерелгән, шул исәптә 12 мең тонна бәрәңге һәм яшелчә, 700 тонна төрле төрдәге ит, 435 тонна он һәм 4 млн данә йомырка. Ярминкәләр барышында шикәр комы бәясе 35 сумнан 32 сумга кадәр төшкән, ул 500 тоннадан артык сатылган.

Ярминкәләрдә бәяләр ваклап сату белән чагыштырганда түбәнрәк, дип билгеләде Марат Әхмәтов. Мәсәлән, 1 кг сыер ите 280-320 сумнан сатыла, бәрәңге - 12 сум, сөтнең литры - 30 сум.

Ул шулай ук ачыклаганча, кече эшкуарлык вәкилләренең ярминкәләрдә актив катнашуына карамастан, төп эшне “Ак Барс Холдинг”, “Татагролизинг”, “Татпотребсоюз”, “АгроИнвест”, “Агросила холдинг” кебек зур оешмалар алып бара.

Арча, Буа, Биектау, Кайбыч, Кама Тамагы, Кукмара, Мамадыш, Яңа Чишмә, Нурлат, Сарман, Спас, Тәтеш, Тукай һәм Теләче муниципаль районнары ярминкә чараларын оештыруга җаваплы карый, дип билгеләде Марат Әхмәтов.

Уздырылган ярминкәләр нәтиҗәләре буенча атна саен йомгак ясала һәм иң актив 3 район билгеләп үтелә. Узган еллардагы схема буенча, ярминкәләрдә катнашучыларга транспорт чыгымнары кайтарылачак.
Марат Әхмәтов: Татарстанда авыл хуҗалыгы ярминкәләре 23 декабрьгә кадәр дәвам итәчәк